**Procedura de tranzacționare emisă în baza Regulamentului de organizare și funcționare a pieței organizate de energie electrică, administrată de Societatea Bursa Română de Mărfuri - S.A.**

**CAPITOLUL I: Scop și domeniu de aplicare**

Art. 1

(1) Prezenta procedură stabilește cadrul operațional privind tranzacționarea energiei electrice pe piața contractelor la termen de energie electrică, prin intermediul unor platforme de tranzacționare electronice administrate de Societatea Bursa Română de Mărfuri - S.A.

(2) Societatea Bursa Română de Mărfuri - S.A. își rezervă dreptul de a elabora proceduri specifice privind secțiuni de piață pentru tranzacționarea energiei electrice pe piața contractelor la termen de energie electrică, aplicabile aducerii la îndeplinire a unor obligații legale de către anumite categorii de participanți la piață. Pentru evitarea oricărui dubiu, respectivele proceduri vor fi aplicabile exclusiv categoriilor de participanți la piață cărora li se aplică respectivele obligații legale.

Art. 2

Prezenta procedură stabilește prevederi privind:

a) cerințe specifice de tranzacționare la piața contractelor la termen de energie electrică;

b) mecanismele de tranzacționare pentru piața contractelor la termen de energie electrică;

c) desfășurarea sesiunilor de tranzacționare și etapele procesului de tranzacționare;

d) corelarea ordinelor;

e) metodele de post-tranzacționare și garantare a tranzacțiilor încheiate.

Art. 3

Prezenta procedură se aplică:

a) participanților la piața contractelor la termen de energie electrică;

b) Bursei Române de Mărfuri - S.A., în calitate de operator al pieței contractelor la termen de energie electrică.

**CAPITOLUL II: Definiții și abrevieri**

Art. 4

(1) În înțelesul prezentei proceduri, termenii de mai jos au semnificațiile următoare:

a) *acord-cadru cu contrapartea* - acordul de acceptare a membrului compensator;

b) *contract EFET* - contract-cadru privind vânzarea şi cumpărarea de energie electrică stabilit de Federaţia Europeană a Furnizorilor de Energie, preagreat între participanţii la piaţă;

c) *contract standard* - contract de vânzare-cumpărare specific tranzacţionării electronice, ce reprezintă cantitatea totală de energie electrică aferentă unui ordin de vânzare/cumpărare pentru întreaga perioadă de livrare şi profilul de livrare a unui produs, rezultată ca înmulţire dintre puterea medie de livrare pe interval de decontare, numărul de intervale de decontare din perioada de livrare a respectivului produs;

d) *contract standard BRM* - contract bilateral privind vânzarea şi cumpărarea de energie electrică stabilit de către Bursa Română de Mărfuri - S.A. pentru participanţii la piaţă, stabilit în urma unui proces de consultare publică;

e) *membru compensator* - participant care şi-a asumat respectarea reglementărilor contrapărţii prin semnarea acordului de acceptare a membrului compensator, în legătură cu tranzacţiile ce se realizează prin intermediul contrapărţii;

f) *preţul cel mai bun* - preţ definit ca preţul ordinului de tranzacţionare cu prioritatea cea mai mare de execuţie, şi anume preţul cel mai mare de cumpărare, respectiv preţul cel mai mic de vânzare al unui produs tranzacţionabil;

g) *procedura privind conduita de participare la piaţă* - procedura specifică a Bursei Române de Mărfuri - S.A. de aplicare a Regulamentului, ce conţine prevederi privind cel puţin conduita impusă participanţilor la piaţă, suspendarea accesului la piaţă şi regimul depunerii, administrării şi soluţionării contestaţiilor şi cererilor de anulare a tranzacţiilor, stabilită în urma unui proces de consultare publică;

h) *produs* - produs definit în cadrul sistemului de tranzacţionare al Bursei Române de Mărfuri - S.A., conform prevederilor Regulamentului. Produsele pot include produse standardizate, produse flexibile la termen și instrumente derivate din domeniul energiei electrice decontate prin livrare fizică;

i) *raport de tranzacţionare* - situaţie emisă de sistemele de tranzacţionare ale Bursei Române de Mărfuri - S.A. fiecărui participant pentru tranzacţiile proprii, conţinând date complete privind ordinele/ofertele introduse şi tranzacţiile încheiate: numărul raportului, data sesiunii de tranzacţionare, denumirea produsului tranzacţionat, cantitatea per interval de decontare şi totală tranzacţionată, exprimată în MW, perioada de livrare, conform produsului tranzacţionat, numărul de identificare a fiecărei tranzacţii, numele câştigătorului de sens opus, calitatea participanţilor la tranzacţie (vânzător/cumpărător), cantitatea tranzacţionată şi preţul de adjudecare a fiecărei tranzacţii, marca de timp;

j) *reglementările contrapărţii* - set de reguli ce stabilesc mecanismele de decontare şi garantare, precum şi drepturile şi obligaţiile membrilor compensatori şi ale contrapărţii în cadrul procesului de tranzacţionare prin intermediul contrapărţii;

k) *Regulament -* Regulamentul de de organizare și funcționare a pieței organizate de energie electrică, administrată de Societatea Bursa Română de Mărfuri - S.A., aprobat prin Ordinul Președintelui ANRE nr. 20/2023;

l) *sesiune de tranzacţionare* - interval de derulare a procedurii de tranzacţionare, în care se pot introduce, modifica, suspenda sau anula ordine de vânzare şi/sau de cumpărare şi se pot încheia tranzacţii - dacă sunt îndeplinite condiţiile de corelare stabilite prin algoritmii sistemelor de tranzacţionare;

m) *sisteme de tranzacţionare* - sisteme informatice exploatate şi administrate de Bursa Română de Mărfuri - S.A. în scopul realizării tranzacţiilor, care aplică un ansamblu de reguli şi mecanisme de ofertare, negociere şi tranzacţionare prevăzute de prezenta procedură;

(2) Definiţiile prevăzute la alin. (1) se completează cu definiţiile prevăzute în Regulament, respectiv în Legea energiei electrice şi a gazelor naturale nr. 123/2012, cu modificările şi completările ulterioare.

Art. 5

Abrevierile utilizate în cadrul prezentei proceduri au următoarele semnificaţii:

a) *ANRE* - Autoritatea Naţională de Reglementare în Domeniul Energiei;

b) *BRM* - Bursa Română de Mărfuri (Romanian Commodities Exchange) - S.A.;

c) *EFET* - Federaţia Europeană a Furnizorilor de Energie;

d) *GTC* - ordin valabil până la anularea sa efectivă, dar nu mai târziu de data de expirare a produsului respectiv;

e) *Piaţa* - piaţa contractelor la termen de energie electrică;

f) *OTS* - operator de transport şi de sistem;

g) *ZI* - ordin valabil în sesiunea de tranzacționare curentă, caz în care ordinul este valabil până la închiderea sesiunii de tranzacționare în care a fost introdus.

**CAPITOLUL III: Reguli generale**

Art. 6

(1) Prezenta procedură se aplică sesiunilor de tranzacționare pentru produsele standardizate, produsele flexibile la termen și instrumentele derivate din domeniul energiei electrice decontate prin livrare fizică descrise în Regulament. Caracteristicile privind durata livrării, respectiv data de începere şi data de finalizare a livrării, puterea minimă pe interval de decontare şi profilul zilnic de livrare al fiecărui produs sunt prevăzute în anexa 2 la prezenta procedură. Lista produselor disponibile la tranzacționare la un moment dat va fi publicată și actualizată periodic de către BRM. Programul de tranzacționare este de luni până vineri conform unui program publicat de BRM pe pagina proprie de internet.

(2) Tranzacționarea produselor se realizează în baza ordinelor introduse de participanți, conform mecanismului de tranzacționare compatibil cu modalitatea de post-tranzacționare aleasă de participantul ce introduce ordinul inițiator.

(3) Sistemele de tranzacționare permit următoarele modalități de post-tranzacționare:

a) încheierea contractului propus de participantul inițiator. Acest contract poate prevedea ca modalitate de decontare şi garantare mecanismul de contraparte;

b) încheierea contractului EFET preagreat. Lista partenerilor preagreaţi pentru contracte EFET este întreţinută în mod constant de un participant în relaţie cu BRM, fiind avizată în prealabil de BRM. Fiecare participant la piaţă desemnează o persoană care să fie responsabilă de actualizarea listei partenerilor preagreaţi pentru contractele EFET;

c) încheierea contractului standard BRM;

d) prin intermediul contrapărții.

(4) Ordinele ce urmăresc executarea tranzacției prin metodele de post-tranzacționare prevăzute la alin. (3) lit. a) și b) vor fi tranzacționate prin mecanismul simplu competitiv, prevăzut în Capitolul IV Secțiunea 1 din prezenta procedură.

(5) Ordinele ce urmăresc executarea tranzacției prin metodele de post-tranzacționare prevăzute la alin. (3) lit. c) și d) vor fi tranzacționate prin mecanismul dublu competitiv, prevăzut în Capitolul IV Secțiunea 2 din prezenta procedură.

Art. 7

(1) BRM se asigură de caracterul ferm al tranzacțiilor prin perceperea de garanții de participare la tranzacționare și urmărirea încheierii tranzacției conform metodei de post-tranzacționare selectate inițial.

(2) În cazul ordinelor ce urmăresc executarea tranzacției prin metodele de post-tranzacționare prevăzute la alin. (3) lit. a), b) și c), pentru a putea înregistra un ordin, participanţii vor constitui o garanţie la dispoziţia BRM, care se calculează automat de către sistemul de tranzacţionare ca produs dintre cantitatea de energie electrică din ordin, preţul ordinului introdus în platforma de tranzacţionare (fără TVA) şi procentul de 2% ca procent standard, urmând ca această valoare să poată fi diminuată în urma unor ajustări în raport cu evoluţia pieţei şi nevoile participanţilor, cu informarea acestora în prealabil. În cazul ordinelor tranzacţionate folosind ca monedă de tranzacţionare EUR, platforma efectuează în mod automat conversia valutară la cursul Băncii Naţionale a României, comunicat pentru ziua înregistrării ordinului de tranzacţionare.

(3) Garanţia prevăzută la alin. (2) poate fi constituită în una din următoarele forme:

a) ordin de plată;

b) scrisoare de garanţie emisă de o bancă sau o instituţie financiară nebancară.

(4) Garanţia constituită conform alin. (2) de către participanţii în contul unui ordin pentru care s-a încheiat o tranzacţie rămâne la dispoziţia BRM până la transmiterea către BRM a copiei contractului de vânzare-cumpărare, în format electronic, semnat de părţile din tranzacţie. Termenul de transmitere a contractului de vânzare-cumpărare este de cel mult 5 zile lucrătoare de la data încheierii tranzacţiei, dar nu mai târziu de 2 zile calendaristice înainte de începerea livrărilor. Până la eliberarea sa, garanţia constituită în contul ordinului în baza căruia a fost încheiată o tranzacţie nu va putea fi folosită pentru garantare în situaţia participării la tranzacţionarea unui alt produs.

(5) Garanţiile constituite sunt executate de BRM conform prevederilor procedurii privind conduita de participare la piaţă, în cazul neîndeplinirii obligațiilor prevăzute la alin (4).

(6) După îndeplinirea obligaţiilor prevăzute la alin. (4), garanţia va fi pusă la dispoziţia participantului, existând şi posibilitatea menţinerii sale la BRM, la solicitarea participantului, în vederea înregistrării unor ordine viitoare.

(7) Eliberarea garanţiilor se face în termen de 3 zile lucrătoare de la data depunerii unei cereri scrise, indicându-se, pentru cele constituite prin ordin de plată, contul şi banca unde se vor restitui sumele.

(8) În cazul ordinelor ce urmăresc executarea tranzacției prin metoda de post-tranzacționare prevăzută la art. 5 alin. (3) lit. d), se vor percepe doar garanțiile prevăzute de reglementările contrapărții.

(9) Părţile pot solicita anularea tranzacţiilor eronate, intervenite ca urmare a unei erori umane, conform prevederilor procedurii privind conduita de participare la piaţă.

**CAPITOLUL IV: Reguli de tranzacționare**

SECŢIUNEA 1: Mecanismul de tranzacţionare simplu competitiv

Art. 8 – Lansarea produsului la tranzacționare

(1) Produsul se lansează la tranzacționare de către orice participant, conform regulilor de participare prevăzute în Regulament.

(2) Pentru lansarea la tranzacționare a produsului, participantul transmite către BRM un ordin iniţiator, respectiv un ordin coinițiator, în cazul produselor flexibile la termen, conform modelului prevăzut în anexa 1 la prezenta procedură, cu menţionarea cel puţin a următoarelor elemente:

a) denumirea participantului iniţiator al ordinului, respectiv al participantului coinițiator, în cazul produselor flexibile la termen, şi/sau a reprezentantului împuternicit;

b) denumirea produsului, conform listei produselor disponibile la tranzacționare;

c) cantitatea propusă pentru tranzacţionare;

d) preţul propus la lansarea produsului, respectiv formula de determinare a prețului, în cazul produselor flexibile la termen, cu 2 zecimale;

e) mențiunea cu privire la posibilitatea tranzacționării parțiale/cu mai mulți participanți a ordinului;

f) data şi ora la care se doreşte organizarea sesiunii de tranzacţionare;

g) contractul propus, care va conţine şi profilul constant de livrare (graficul de livrări), în cazul produselor standard, respectiv profilul de livrare definit de participantul inițiator, în cazul produselor flexibile la termen;

h) orice alte informaţii şi/sau documente considerate necesare pentru claritatea şi transparenţa procesului de licitare. Pentru evitarea oricărui dubiu, ordinul coinițiator, în cazul produselor flexibile la termen, va trebui să menționeze date identice cu cele ale ordinului inițiator, pentru elementele menționate la lit. b)-c), respectiv e)-g).

(2) Preţul propus va putea fi publicat odată cu ordinul iniţiator sau introdus în sistemul de tranzacţionare la începutul sesiunii de tranzacționare, la opţiunea participantului.

(3) Ordinul iniţiator, respectiv coinițiator, în cazul produselor flexibile la termen, precum şi celelalte documente asociate se vor transmite în format electronic (e-mail sau ca formular online aferent software-ului de tranzacţionare către un reprezentant BRM).

(4) BRM îşi rezervă dreptul de a nu valida acele ordine iniţiatoare care sunt formulate astfel încât, în mod evident, nu pot fi tranzacţionate, spre exemplu: preţ şi/sau cantitate vădit disproporţionate faţă de o intenţie de tranzacţionare reală, apreciată de către BRM în mod rezonabil, produs cu perioadă de livrare anterioară iniţierii ordinului ş.a. În asemenea situaţii, anterior deciziei de a nu valida ordinul, BRM va solicita clarificări în timp util iniţiatorului ordinului, urmând ca, în situaţia în care clarificările transmise şi/sau corecţiile privind elementele ordinului nu sunt considerate suficiente sau complete, ordinul să nu mai fie publicat în vederea tranzacţionării.

(5) BRM va publica ordinul iniţiator şi documentele/informaţiile însoţitoare cu cel puţin 3 zile lucrătoare înaintea datei la care a fost programată sesiunea de tranzacţionare, respectiv ordinul coinițiator cu cel puţin 2 zile lucrătoare înaintea datei la care a fost programată sesiunea de tranzacţionare.

(6) Data şi ora sesiunii de tranzacţionare vor fi stabilite împreună cu un reprezentant BRM înainte de transmiterea documentelor.

(7) După depunerea ofertelor coiniţiatoare şi până la deschiderea sesiunii de tranzacţionare, participantul iniţiator şi participanții cu oferte coiniţiatoare pot modifica o singură dată preţul ofertei proprii, doar în sensul facilitării încheierii de tranzacţii, şi anume în creştere, în cazul ofertelor de cumpărare, respectiv în scădere, în cazul ofertelor de vânzare, şi nu cu mai mult de 5% faţă de oferta iniţiatoare/coiniţiatoare cu cel mai bun preţ; aceste modificări nu sunt dezvăluite altor participanţi sau publicului înainte de deschiderea sesiunii de tranzacţionare.

(8) Sesiunea de tranzacționare se organizează doar pentru cea mai bună ofertă inițiatoare/coinițiatoare, respectiv cu prețul cel mai mare în cazul ofertelor de cumpărare, respectiv cu prețul cel mai mare în cazul ofertelor de vânzare.

Art. 9 - Etapele procesului de tranzacționare

Fazele procesului de desfășurare a licitaţiei sunt redate în continuare:

1. Mecanimul de tranzacționare de tip simplu competitiv este derulat în 3 faze cu respectarea următoarelor criterii generale privind operațiunile cu ordine:
* Un participant va putea introduce ordine doar pe un sens, fie vânzare, fie cumpărare în funcție de calitatea sa în cadrul licitației și de sensul ordinului initiator.
* Introducerea și modificarea ordinelor se validează de sistemul de tranzacționare în condițiile existenței în prealabil a garanției de participare la licitației calculată de sistemul de tranzacționare ca procent din valoarea ordinului de tranzacționare multiplu de cantitate și prețul ordinului introdus.
* La introducerea unui ordin în platforma de tranzactionare participantul trebuie să selecteze în tichetul de ordine sensul, puterea pe interval de decontare și pretul, restul elementelor ca identitate participant, produsul și perioada valabilitate ordin fiind predefinite de sistemul de tranzacționare. Cantitatea totală calculată în MWh se determină automat de sistemul de tranzacționare prin selecția puterii pe interval de decontare în MW din tichetul de ordine.

**FAZA I**

1. Ordinul participantului inițiator este introdus automat de sistemul de tranzacționare la deschiderea licitatiei, cu respectarea conditiilor de sens, respectiv cumpărare/vânzare, cantitate și preț, din oferta inițiatoare și nu poate fi anulat sau modificat din punct de vedere cantitativ pe durata întregii licitației, inclusiv în fazele 2 si 3. Participantul inițiator nu poate introduce un alt ordin în sistemul de tranzacționare indiferent de sensul și atributul ordinului inițiator.
2. In această fază sunt permise următoarele operațiuni cu ordine:

- modificări de preț pentru ordinul inițiator

- introducerea de ordine de sens contrar sensului ordinului inițiator

- modificări de preț în sensul îmbunătățirii ofertei pentru ordinele sens contrar ordinului inițiator

1. În această fază nu sunt permise următoarele operațiuni cu ordine și tranzacții:

- încheierea de tranzacții

- anularea ordinelor

- modificări de ordine în sensul diminuării cantității, pentru ordinele de sens contrar ordinului inițiator

**FAZA A II–A**

1. În această fază sunt permise următoarele operațiuni cu ordine și tranzactii:

- modificări de preț pentru ordinul inițiator

- introducerea de ordine de sens contrar sensului ordinului inițiator

- modificări de preț în sensul imbunătățirii ofertei pentru ordinele de sens contrar ordinului inițiator

- încheierea de tranzacții

1. În această faze nu sunt permise următoarele operațiuni cu ordine:
	* + anularea ordinelor
		+ modificări de ordine în sensul diminuării cantității, pentru ordinele sens contrar ordinului inițiator

**FAZA A III-A**

(7) În această fază sunt permise următoarele operațiuni cu ordine și tranzactii:

- încheierea de tranzacții

- modificări de preț pentru ordinul inițiator

(8) În această fază nu sunt permise următoarele operațiuni cu ordine:

* + - introducerea de ordine noi
		- modificări de orice de fel pentru ordinele sens contrar ordinului inițiator
		- anularea ordinelor

(9) Cu privire la valabilitatea în timp a ordinelor este predefinită opțiunea:

* + - „GTC”, caz în care ordinul rămâne activ și este executabil până la închiderea sedinței de tranzacționare, dar nu mai târziu de data de expirare a *produsului* respectiv.

(10) Durata fiecărei faze de licitație este predefinită la 10 minute. Modificarea duratei fazelor se face ca urmare a unei solicitări din partea participantului inițiator, agreată de BRM.

Art. 10. Corelarea ordinelor

Procesul de corelare a ordinelor este descris în continuare:

(1) Pentru ordinul inițiator de vânzare al participantului inițiator, se realizează corelarea ordinului de vânzare cu un ordin de cumpărare cu același preț sau cu un preț mai mare, pentru cantitatea maximă determinată de concurența cantităților menționate în cele două ordine de sens contrar, la prețul cel mai bun al ordinului de cumpărare. În măsura în care condițiile de corelare sunt îndeplinite pentru mai mult de două oferte de sens contrar, ordinea de corelare este stabilită cronologic, în funcție de marca de timp cea mai veche.

(2) Pentru ordinele de vânzare introduse de orice participant cu excepția participantului initiator se realizează corelarea ordinului de vânzare cu un ordin inițiator de cumpărare cu același preț sau cu un preț mai mare, pentru cantitatea maximă determinată de concurența cantităților menționate în cele două ordine de sens contrar, la prețul ordinului de vânzare.

(3) Pentru ordinul inițiator de cumpărare al participantului initiator, se realizează corelarea ordinului de cumpărare cu un ordin de vânzare cu același preț sau cu un preț mai mic, pentru cantitatea maximă determinată de concurența cantităților menționate în cele două ordine de sens contrar, la prețul cel mai bun al ordinului de vânzare. În măsura în care condițiile de corelare sunt îndeplinite pentru mai mult de două oferte de sens contrar, ordinea de corelare este stabilită cronologic, în funcție de marca de timp cea mai veche.

(4) Pentru ordinele de cumpărare introduse de orice participant cu excepția participantului inițiator se realizează corelarea ordinului de cumpărare cu un ordin inițiator de vânzare cu același preț sau cu un preț mai mic pentru cantitatea maximă determinată de concurența cantităților menționate în cele două ordine de sens contrar, la prețul ordinului de cumpărare.

SECŢIUNEA 2: Mecanismul de tranzacționare dublu competitiv

Art. 11 – Lansarea produsului la tranzacționare

(1) Lansarea la tranzacţionare a produselor se face la iniţiativa şi de către BRM după cum urmează, astfel încât să existe disponibile la tranzacţionare în orice moment contracte la termen consecutive pentru cel puţin următoarele perioade de livrare:

a) primele 4 săptămâni;

b) soldul lunii;

c) primele 6 luni calendaristice;

d) primele 5 trimestre calendaristice;

e) primele 3 semestre calendaristice;

f) primii 2 ani calendaristici.

(2) Sesiunea de tranzacţionare prin mecanismul dublu competitiv se desfăşoară în sistem electronic.

Art. 12 – Lansarea ordinelor

(1) Ordinele introduse de brokeri, începând cu ora de deschidere a sesiunii de tranzacţionare, sunt validate numai dacă îndeplinesc, cumulativ, următoarele condiţii:

a) menţionarea cantităţii per interval de decontare, a preţului şi a termenului de valabilitate a ordinului;

b) existenţa în contul de garanţii a unei sume disponibile mai mari sau egale cu valoarea garanţiei necesare în cazul tranzacţionării ordinului.

(2) Elementele care sunt introduse de către participant la lansarea ordinului sunt:

a) cantitatea de energie electrică (cantitatea totală minim tranzacţionabilă este definită automat pentru fiecare produs în parte);

b) preţul pentru fiecare produs, cu maximum 2 zecimale;

c) termenul de valabilitate a ordinului (opţional); dacă nu se completează, sistemul va genera automat data de final a sesiunii de tranzacţionare.

(3) Ordinele introduse pot fi întreţinute de brokeri, după cum urmează:

a) modificarea preţului cu un pas de licitaţie de minimum 0,01;

b) modificarea cantităţii per interval de decontare;

c) modificarea termenului de valabilitate a ordinului.

Art. 13 – Tranzacționarea și corelarea ordinelor

(1) Ordinele de cumpărare şi vânzare vor fi ordonate automat în platforma de tranzacţionare, în funcţie de preţul cel mai bun. În caz de egalitate de preţ, ofertele vor fi ordonate după marca de timp, cele mai vechi urmând a fi afişate cu prioritate. Marca de timp se actualizează la orice acţiune de modificare a brokerului asupra preţului, cantităţii, valabilităţii sau în cazul execuţiei parţiale a unui ordin.

(2) Pentru ordinele de vânzare se realizează corelarea ordinului de vânzare cu un ordin de cumpărare cu acelaşi preţ sau cu un preţ mai mare, pentru cantitatea maximă determinată de concurenţa cantităţilor menţionate în cele două ordine de sens contrar, la preţul cel mai bun al ordinului de cumpărare. În măsura în care condiţiile de corelare sunt îndeplinite pentru mai mult de două oferte de sens contrar, ordinea de corelare este stabilită descendent pornind de la preţul de cumpărare cel mai bun, iar în caz de egalitate de preţ, ascendent pornind de la marca de timp cea mai veche.

(3) Pentru ordinele de cumpărare se realizează corelarea ordinului de cumpărare cu un ordin de vânzare cu acelaşi preţ sau cu un preţ mai mic, pentru cantitatea maximă determinată de concurenţa cantităţilor menţionate în cele două ordine de sens contrar, la preţul cel mai bun al ordinului de vânzare. În măsura în care condiţiile de corelare sunt îndeplinite pentru mai mult de două oferte de sens contrar, ordinea de corelare este stabilită descendent pornind de la preţul de vânzare cel mai bun, iar în caz de egalitate de preţ, ascendent pornind de la marca de timp cea mai veche.

**CAPITOLUL V: Reguli de garantare. Decontarea și garantarea prin intermediul contrapărții**

Art. 14.

(1) Garantarea executării tranzacțiilor se realizează conform modului stabilit în contractul ce guvernează fiecare modalitate de post-tranzacționare prevăzută de art. 6 alin. (3) a), b) și c), respectiv de către contraparte, în cazul modalității de post-tranzacționare prevăzută de art. 6 alin. (3) d).

(2) Tranzacțiile încheiate prin modalitatea de post-tranzacționare prevăzută de art. 6 alin. (3) a), în cazul în care contractul prevedee ca modalitate de decontare şi garantare mecanismul de contraparte vor putea fi acceptate de contraparte, doar dacă ambii participanți ale căror ordine au fost corelate îndeplinesc condițiile de la art. 16 din prezenta procedură și deţin suficiente garanţii conform prevederilor articolului 16 și reglementărilor contrapărţii, în caz contrar tranzacția fiind anulată. O tranzacţie acceptată în cadrul mecanismului de contraparte rămâne în mod definitiv în sistemul contrapărţii. La finalul fiecărei zile, participanţii primesc raportul post-tranzacţionare zilnic din sistemul contrapărţii privind tranzacţiile proprii existente în sistemul contrapărţii în scopul reconcilierii datelor. Contrapartea va ţine zilnic evidenţa riscurilor conform reglementărilor contrapărţii până la închiderea tuturor obligaţiilor de decontare aferente tranzacţiei.

Art. 15

(1) Compensarea-decontarea reprezintă un proces de management şi de calcul al poziţiilor financiare operat de contraparte, în funcţie de care se stabileşte cuantumul garanţiilor care să asigure riscul pierderii financiare cauzate de neîndeplinirea obligaţiilor aferente unor poziţii deschise ca urmare a tranzacţiilor efectuate şi cuantumul plăţilor/încasărilor rezultate din activitatea de tranzacţionare. Acest proces se realizează conform reglementărilor contrapărţii.

(2) Fără a aduce atingere rolului contrapărţii, tranzacţiile efectuate determină obligaţia fermă a participantului vânzător de a livra energia electrică, respectiv obligaţia fermă a participantului cumpărător de a prelua energia electrică, în conformitate cu caracteristicile produselor tranzacţionate conform prezentei proceduri.

(3) Desfăşurarea şi garantarea tranzacţiilor efectuate se face conform reglementărilor contrapărţii. Pentru a putea beneficia de serviciile tranzacţionării prin contraparte, participanţii trebuie să semneze acordul-cadru cu contrapartea, ceea ce presupune îndeplinirea cumulativă a următoarelor condiţii:

a) să îndeplinească cerinţele stabilite de contraparte;

b) să îndeplinească condiţiile prevăzute în Regulament pentru participarea la piața contractelor la termen de energie electrică;

c) să furnizeze garanţiile solicitate de contraparte;

d) să adere la prevederile reglementărilor contrapărţii.

(4) Garanţiile sunt calculate potrivit algoritmilor stabiliţi de contraparte şi au rolul de a susţine financiar fiecare tranzacţie a unui participant. Pentru calculul garanţiei necesare în cazul tranzacţionării unui ordin, BRM stabilește un nivel de variație a prețului ordinului introdus în cadrul unei sesiuni de tranzacționare, nivel calculat față de prețul zilnic de decontare al zilei anterioare, preț calculat conform reglementărilor contrapărții, corectat în cazul de volatilitate ridicată cu variația din cadrul sesiunii de tranzacționare. Pentru claritate BRM va lua în calcul la momentul introducerii unui ordin în mod cumulat garanțiile necesare formate din marja inițială și marja de variație, astfel cum sunt acestea definite în reglementările contrapărții.

(5) BRM va calcula garanția necesară tranzacționării ordinului în funcție de nivelul de variație a

prețului menționat în paragraful 2 de mai sus, conform algoritmului de calcul prevăzut de

reglementările contrapărții.

(6) Contrapartea poate solicita garanții suplimentare pentru tranzacționarea unui ordin, în urma evaluării departamentului de risc al contrapărții, în cazul în care conform istoricului de tranzacționare al respectivului participant, ordinul prezintă deviații semnificative de la profilul de tranzacționare anterior, care determină implicit imposibilitatea de a prevedea capacitatea financiară a respectivului participant de a executa tranzacția rezultată din respectivul ordin.

(7) Contrapartea transmite OTS notificările fizice aferente participanţilor la fiecare tranzacţie, în calitate de parte responsabilă cu echilibrarea pentru tranzacţiile acceptate de contraparte.

Art. 16

Tranzacţionarea energiei electrice care are asociate servicii de compensare-decontare prin intermediul contrapărţii comportă doar riscul financiar care are loc atunci când un membru nu îşi îndeplineşte obligaţia de depunere, la termenul stabilit, a garanţiei sau încalcă regulile de decontare. În acest caz, contrapartea va suspenda serviciile de compensare-decontare şi va începe să mobilizeze garanţiile disponibile conform reglementărilor contrapărţii. Drepturile pot fi restabilite numai după ce participantul în cauză îşi îndeplineşte în totalitate obligaţiile sau în conformitate cu sancţiunile impuse de către contraparte.

**CAPITOLUL VI: Reguli specifice aplicabile fiecărei categorii de produse**

Art. 17

Pentru tranzacționarea produselor standardizate la termen, participanții pot alege tranzacţionarea în mod direct sau prin intermediul contrapărţii. Mecanismul de tranzacționare este mecanismul simplu competitiv pentru şedinţele de tranzacţionare iniţiate de un participant şi mecanismul dublu competitiv pentru şedinţele de tranzacţionare organizate pentru produse standardizate lansate la tranzacţionare de către BRM, iar metodele de post-tranzacționare aplicabile tranzacțiilor cu produse standardizate la termen sunt cele prevăzute la art. 6 alin. (3) lit. a) și b), pentru tranzacțiile realizate urmare a aplicării mecanismului simplu competitiv, respectiv cele prevăzute la art. 6 alin. (3) lit. c) și d), pentru tranzacțiile realizate urmare a aplicării mecanismului dublu competitiv. Pentru evitarea oricărui dubiu, metodele de post-tranzacționare prevăzute la art. 6 alin. (3) lit. a), b și c) pot, la opțiunea părților, să prevadă decontarea și garantarea tranzacției prin intermediul contrapărții.

Art. 18

Tranzacţiile cu produse flexibile la termen se încheie doar în mod direct între participanţi. Mecanismul de tranzacționare este mecanismul simplu competitiv, iar metodele de post-tranzacționare aplicabile tranzacțiilor cu produse standardizate la termen sunt cele prevăzute la art. 6 alin. (3) lit. a) și b). Pentru evitarea oricărui dubiu, metoda de post-tranzacționare prevăzută la art. 6 alin. (3) lit. a) și b) poate, la opțiunea părților, să prevadă decontarea și garantarea prin intermediul contrapărții.

Art. 19

Tranzacţiile cu instrumente derivate din domeniul energiei electrice decontate prin livrare fizică, se încheie doar prin intermediul contrapărţii. Garantarea, compensarea şi decontarea tranzacţiilor se realizează conform regulilor procedurilor specifice şi reglementărilor contrapărţii, în legătură cu care BRM îşi asumă şi rolul de casă de compensare. Pentru instrumentele derivate din domeniul energiei electrice decontate prin livrare fizică se va realiza marcarea zilnică la piață a prețului tranzacției, care va presupune actualizarea, pe baza prețului zilnic de decontare, a diferențelor nete (favorabile și nefavorabile) pentru fiecare tranzacție și decontarea zilnică a profitului sau pierderii rezultate din acest proces. Modul de realizare a marcării zilnice la piață este stabilit în reglementările contrapărţii.

**Anexa 1 la Procedură**

Model ordin Initiator/Coinițiator

Produs\_nr.unic

Sens ordin : Vânzare/cumpărare

|  |  |
| --- | --- |
| Participant |  |
| Produs  |  |
| Putere |  |
| Cantitate |  |
| Prețul de pornire |  |
| Perioada de livrare  |  |
| Tranzacționare totală/parțială |  |
| Alte precizări  |  |
| Data și ora propusă pt desfășurarea sesiunii de tranzacționare |  |

# Client: Vizat

(Nume, prenume) (Semnătura autorizată)

**Anexa 2 la Procedură – Descrierea Produselor**

1. Produse standardizate

Puterea pe interval de decontare este de 0,1 MW sau multiplu de 0,1 MW.

Durata livrarii, perioada de livrare si profilul de livrare este conform descrierii fiecarui produs in parte.

|  |  |
| --- | --- |
| **CODIFICARE**  | **DESCRIERE PRODUS** |
| BRM\_POWER\_BASE\_PHFM\_mm-aaaa | Contract forward pentru energie electrică livrată în bandă(00:00 – 24:00 CET de luni până duminică), pe perioadă de o lună calendaristică. Denumirea instrumentului cuprinde date privind denumirea lunii din an (mm) și a anului în care are loc livrarea (aaaa) |
| BRM\_POWER\_PEAK1\_PHFM\_mm-aaaa | Contract forward pentru energie electrică livrată în orele de vârf de sarcină (06:00 – 22:00 CET de luni până vineri) pe perioadă de o lună calendaristică. Denumirea instrumentului cuprinde date privind denumirea lunii din an (mm) și a anului în care are loc livrarea (aaaa). |
| BRM\_POWER\_PEAK2\_PHFM\_mm-aaaa | Contract forward pentru energie electrică livrată în orele de vârf de sarcină (06:00 – 22:00 CET de luni până duminică) pe perioadă de o lună calendaristică. Denumirea instrumentului cuprinde date privind denumirea lunii din an (mm) și a anului în care are loc livrarea (aaaa) |
| BRM\_POWER\_OFFPEAK\_PHFM\_mm-aaaa | Contract forward pentru energie electrică livrată în orele de gol de sarcină ((00:00 – 06:00, 22:00 – 24:00 CET de luni până vineri și 00:00 – 24:00 CET sâmbătă și duminică) pe perioadă de o lună. Denumirea instrumentului cuprinde date privind denumirea lunii din an (mm) și a anului în care are loc livrarea (aaaa) |
| BRM\_POWER\_BASE\_PHFQ\_Qn-aaaa | Contract forward pentru energie electrică livrată în bandă(00:00 – 24:00 CET de luni până duminică), pe perioada unui trimestru calendaristic. Denumirea instrumentului cuprinde date privind numărul trimestrului din an (n) și și a anului în care are loc livrarea (aaaa).      |
| BRM\_POWER\_PEAK1\_PHFQ\_Qn-aaaa | Contract forward pentru energie electrică livrată în orele de vârf de sarcină (06:00 – 22:00 CET de luni până vineri) pe perioadă de un trimestru calendaristic. Denumirea instrumentului cuprinde date privind numărul trimestrului din an (n) și și a anului în care are loc livrarea (aaaa).      |
| BRM\_POWER\_PEAK2\_PHFQ\_Qn-aaaa | Contract forward pentru energie electrică livrată în orele de vârf de sarcină (06:00 – 22:00 CET de luni până duminică) pe perioadă de un trimestru calendaristic. Denumirea instrumentului cuprinde date privind numărul trimestrului din an (n) și și a anului în care are loc livrarea (aaaa).      |
| BRM\_POWER\_OFFPEAK\_PHFQ\_Qn-aaaa | Contract forward pentru energie electrică livrată în orele de gol de sarcină (00:00 – 06:00, 22:00 – 24:00 CET de luni până vineri și 00:00 – 24:00 CET sâmbătă și duminică) pe perioada de un trimestru calendaristic. Denumirea instrumentului cuprinde date privind numărul trimestrului din an (n) și și a anului în care are loc livrarea (aaaa).      |
| BRM\_POWER\_BASE\_PHFS\_Sn-aaaa | Contract forward pentru energie electrică livrată în bandă(00:00 – 24:00 CET de luni până duminică), pe perioada unui semestru calendaristic. Denumirea instrumentului cuprinde date privind numărul semestrului din an (n) și și a anului în care are loc livrarea (aaaa).      |
| BRM\_POWER\_PEAK1\_PHFS\_Sn-aaaa | Contract forward pentru energie electrică livrată în orele de vârf de sarcină (06:00 – 22:00 CET de luni până vineri) pe perioadă de un semestru calendaristic. Denumirea instrumentului cuprinde date privind numărul semestrului din an (n) și și a anului în care are loc livrarea (aaaa).      |
| BRM\_POWER\_PEAK2\_PHFS\_Sn-aaaa | Contract forward pentru energie electrică livrată în orele de vârf de sarcină (06:00 – 22:00 CET de luni până duminică) pe perioadă de un semestru calendaristic. Denumirea instrumentului cuprinde date privind numărul semestrului din an (n) și și a anului în care are loc livrarea (aaaa).      |
| BRM\_POWER\_OFFPEAK\_PHFS\_Sn-aaaa | Contract forward pentru energie electrică livrată în orele de gol de sarcină (00:00 – 06:00, 22:00 – 24:00 CET de luni până vineri și 00:00 – 24:00 CET sâmbătă și duminică) pe perioada de un semestru calendaristic. Denumirea instrumentului cuprinde date privind numărul semestrului din an (n) și și a anului în care are loc livrarea (aaaa).      |
| BRM\_POWER\_BASE\_PHFY-aaaa | Contract forward pentru energie electrică livrată în bandă (00:00 – 24:00 CET de luni până duminică), pe perioadă de un an. Denumirea instrumentului cuprinde anul livrării.   |
| BRM\_POWER\_ PEAK1\_PHFY-aaaa | Contract forward pentru energie electrică livrată în orele de vârf de sarcină (06:00 – 22:00 CET de luni până vineri) pe perioadă de un an. Denumirea instrumentului cuprinde anul livrării. |
| BRM\_POWER\_ PEAK2\_PHFY-aaaa | Contract forward pentru energie electrică livrată în orele de vârf de sarcină (06:00 – 22:00 CET de luni până duminică) pe perioadă de un an. Denumirea instrumentului cuprinde anul livrării. |
| BRM\_POWER\_ OFFPEAK\_PHFY-aaaa | Contract forward pentru energie electrică livrată în orele de gol de sarcină (00:00 – 06:00, 22:00 – 24:00 CET de luni până vineri și 00:00 – 24:00 CET sâmbătă și duminică) pe perioadă de un an. Denumirea instrumentului cuprinde anul livrării. |

1. **Produse flexibile**

Puterea pe interval de decontare este de minim 0,1 MW.

Durata livrarii, perioada de livrare si prolilul de livrare este conform descrierii fiecarui produs flexibil stabilit prin conditiile Ordinului Initiator din Anexa 1.

**Codificarea :**  produsele fexibile tranzactionate prin mecanismul de tranzacţionare simplu competitiv in platforma de tranzactionare vor fi codificate suplimentar de BRM distinct de cele standardizate avand un cod unic de înregistrare.

1. **Instrumente derivate**

Nu sunt disponibile in prezent la tranzactionare